Medicina: zamjena srčanog zalistka bez operacije na otvorenom srcu
Jedan novi medicinski postupak zamjenjuje srčani zalistak bez operacije. Liječnici kažu da bi to moglo izmijeniti živote više od stotin
Ekipa liječnika u New Yorku vodi klinički pokus u kojemu se pacijentima zamjenjuje srčani zalistak bez operacije na otvorenom srcu. Nekoliko stotina ljudi u Sjedinjenim Državama već je iskusilo takav zahvat, a liječnici ih drže pod kontrolom da vide kako im zalisci rade. Liječnici se nadaju da će ta procedura na koncu zamijeniti tradicionalnu operaciju srca. ... Časna sestra Thomas Duggan još prije samo nekoliko mjeseci nije mogla otkoračati više od nekoliko koraka bez da izgubi dah: "Patila sam od zatajenja rada srca i od toga sam bila stalno iscrpljena i nisam uopće mogla spavati", tvrdi Duggan. Liječnici su joj dijagnosticirali aortalnu stenozu, odnosno suženje aortalnog srčanog zaliska. Dr. Martin Leon, iz njujorškog Prezbiterijanskog medicinskog centra Columbia, kaže: "Kada se zalistak ne otvori normalno, onda se u srcu povećava pritisak, a pacijentima nedostaje daha jer se povećava i pritisak u plućima. Uz nakupljanje vode u plućima, pacijenti mogu patiti od bola u prsima, vrtoglavice, pa i nesvjestice". Sestri Thomas trebalo je usaditi novi srčani zalistak. No, tradicionalni zahvat, na otvorenom srcu, ona bi teško preživjela jer joj je 91 godina. Dakle, sama se prijavila za kliničko testiranje u Centru Columbia. Postupak umnogome podsjeća na uvriježeni postupak kateterizacije srca kod osoba koje imaju začepljenu arteriju. Dr. Leon kaže da je zamjenski zalistak bio provučen kroz arteriju sve do željenog mjesta u srcu, gdje se proširio točno tamo gdje je i trebao biti usađen. Procedura je bila uspješna, kaže dr. Leon, uz opće oduševljenje čitave ekipe. Sada, časna sestra Thomas već se vratila u svoju dnevnu rutinu i obavlja sve svoje poslove: "Stvarno se dobro osjećam. skoro sam već zaboravila kako mi je bilo prije," tvrdi Thomas. Liječnici su ograničili kliničko testiranje na osobe kod kojih ne može biti izvedena operacija na otvorenom srcu. Nadaju se da na koncu postupak biti izveden na više od stotinu tisuća ljudi kojima bi inače trebalo tradicionalnim načinom – operativno - usaditi novi srčani zalistak.